b'\n_START_ARTICLE_\nTirozin\n_START_SECTION_\nFunkcije\n_START_PARAGRAPH_\nPoleg tega, da je proteinogenska aminokislina, ima tirozin posebno vlogo zaradi fenolne funkcionalnosti. Najti ga je v beljakovinah, ki sodelujejo v procesih signalizacije. Deluje kot sprejemnik fosfatnih skupin, ki jih prena\xc5\xa1ajo encimi kinaze (tako imenovane receptorske tirozin kinaze). Fosforilacija hidroksilne skupine spremeni aktivnost tar\xc4\x8dnega proteina._NEWLINE_Tirozinski ostanek igra pomembno vlogo tudi v fotosintezi. V kloroplastih (fotosistem II), deluje kot donor elektronov pri redukciji oksidiranega klorofila. V tem procesu izgubi proton s svoje fenolne hidroksilne skupine. Radikal nato v fotosistemu II reducirajo \xc5\xa1tirje osrednji manganovi grozdi.\n_START_SECTION_\nPrehranske potrebe in viri\n_START_PARAGRAPH_\nPriporo\xc4\x8deni dnevni vnos za fenilalanin in tirozin zna\xc5\xa1a 25 mg na kilogram telesne mase. Za osebo z maso 70 kilogramov pomeni to 1750 mg (fenilalanina + tirozina)._NEWLINE_Tirozin, ki se tudi lahko sintetizira v telesu iz fenilalanina, je na voljo v \xc5\xa1tevilnih \xc5\xbeivilih z visoko vsebnostjo beljakovin, kot so pi\xc5\xa1\xc4\x8dan\xc4\x8dje in puranje meso, ribe, mleko, jogurt, skuta, sir, ara\xc5\xa1idi, mandlji, bu\xc4\x8dna in sezamova semena, sojini izdelki, avokado ter banane. Tako vsebuje npr. jaj\xc4\x8dni beljak 250 mg snovi na jajce, mesni izdelki, kot so pusta govedina / jagnjetina / svinjina / losos / pi\xc5\xa1\xc4\x8dan\xc4\x8dje/ puranje meso pa pribli\xc5\xbeno 12 mg/g'